-Երբ դեռ փոքր էի և ապրում էի իմ հայրական տանը, ակտիվ մասնակցում էի գյուղում, դպրոցում, եկեղեցում իրականացվող բազմաբնույթ միջոցառումներին: Այնուհետև դարձա Մեծի Տանն Կիլիկիո կաթողիկոսության դպրեվանքի սան: Այնտեղ ութ տարի սովորեցի, և հենց դպրեվանքում դրվեցին հոգևոր, ազգային երգերի ուսուցման և կայացման հիմքերը: Այդ ժամանակ հասկացա, որ Աստծուց ինձ տրված տաղանդը պետք է ավելի մաքրեմ, փայլեցնեմ, հետևաբար Լիբանանի Բարսեղ Կանաչյանի անվան երաժշտական քոլեջում խմբավարական դասընթացներ և անհատական պարապմունքներ ստացա: